Поштованe колегинице и колеге,

Одлукама Председништва ГАС СЛД од 03.11.2022. године 66. ГАН ГАС СЛД ће бити одржана **25. и 26. маја 2023. године** у Хотелу *Crown Plaza* у Београду.

**Предложене теме за 66. ГАН ГАС СЛД су:**

1. **Порођај у Србији у 21.веку**
2. **Проблем очувања репродуктивног здравља жена**
3. **Изузетна казуистика**
4. **Историја гинекологије и акушерства**

 Рок за пријем готових радова је **24.04.2023. године**. Како би се уважили рокови Редакционог одбора и Здравственог савета Србије за акредитацију радова и предавања на Гинеколошко акушерској недељи, молимо да се овај рок поштује, јер неће бити продужен.

Радове слати писане ћирилицом у МS Word, Times New Roman, фонт 12, са проредом 1,5. Латински називи писани латиницом, у истом фонту, италик, по потреби болдовани. Радови су ограничени на дужину до 5 страница А4 формата. Табеле урађене у MS Word, по истим правилима. Имена аутора и коаутора са обавезним називима установа у којима раде, без истицања титула. Литература до 5 навода, а уводна предавања и предавања по позиву до 8 навода. Користити обавезно при писању слова Ш, Ч, Ћ, Ђ, Љ и Њ, јер транслатор у противном неће моћи да их транскрибује и такви радови ће бити враћени ауторима на дораду. **Ради правовременог добијања акредитација и бодовања аутора и коаутора, радове пропратити биографијом аутора и/или презентера рада.** У напомени назначити за коју тему и који облик презентације је рад намењен (усмену или постер).

Предавања по позиву, као и предавања у оквиру округлих столова, су временски ограничена на највише 12 минута.

Радови који се излажу на 66. ГАН ГАС у виду слободног саопштења, усмене презентације, треба да буду пропраћени слајд презентацијом у трајању до 5 минута. Сваки аутор је дужан да обезбеди презентацију свог рада, било лично или преко најављеног презентера. Ауторима који то не ураде ће бити онемогућено објављивање и штампање радова на наредне две ГАН ГАС СЛД, према одлуци Председништва од 4.10.2013. године

Шаблон за биографије преузети са сајта СЛД, подсајта ГАС СЛД //[ginekoloska.sld.org.rs](http://ginekoloska.sld.org.rs/)//, као и са Facebook профила ГАС СЛД https://www.facebook.com/gassld.

Радове слати искључиво на мејл адресу ГАС СЛД:

 (gin.ak.sek.radovi@gmail.com), са напоменом *Рад за 66. ГАН ГАС.*

Један аутор може имати два рада. Уколико се појави више радова, аутор ће морати да одлучи који ће бити штампан у Зборнику радова. Уколико то не учини Редакциони одбор задржава право да то учини, према свом мишљењу.

Списак прихваћених радова ће бити постављен на подсајт ГАС СЛД, као и на друштвене мреже, са именима првих аутора најдаље до 10.05.2023.године, у зависности од резултата рецензије радова и времена потребног да се она уредно заврши.

Сви аутори који желе да конкуришу за награду Академик Берислав Берић, потребно је да при слању свог рада то и наведу.

Котизација за учешће на 66. ГАН ГАС СЛД за чланове:

* за лекаре специјалисте гинекологије и акушерерство6.000,00 динара
* за лекаре на специјализацији, као и клиничке лекаре
( уз доказ да су на специјализацији или су клинички лекари) 3.000,00 динара
* за пензионере којима не треба сертификат 3.000,00 динара
* за лекаре пензионере, којима треба сертификат 6.000,00 динара

Котизација за учеснике који нису чланови СЛД:

* Претходни износи + 4.000,00 динара

За лекаре из иностранства 100 евра динарска потиввредност
(одлука Председништва ГАС СЛД од 7.11.2013.године)

Уплате се могу извршити на текући рачун 205-8041-21, сврха уплате – котизација за 66. ГАН ГАС СЛД, позив на број 925/23.

Услов за учешће на 66. ГАН ГАС, поред уплаћене котизације биће и измирена чланарина према СЛД за 2022. годину. Ауторима који не измире обавезе према СЛД до 15.04.2023. године, радови неће бити штампани у Зборнику радова 66. ГАН, а према одлуци Председништва ГАС СЛД од 24.01.2013. године.

 Сертификате са састанака које организује ГАС СЛД или друге секције СЛД, само чланови СЛД који су учествовали на њима и који редовно измирују своје обавезе, уплатом чланарине добит ће на адресу коју су оставили приликом пријаве на скупу. Чланарина се може уплатити преко платног списка, административном обуставом, у целости или у 12 једнаких рата, или личном уплатом на текући рачун СЛД 205-8041-21, са позивом на број 025/2022 за чланове ГАС. Чланарина износи 3600 динара, за годину дана, а за незапослене докторе је 1000 динара.

Молимо све чланове СЛД, а посебно делегате Скупштине ГАС СЛД и чланове Председнништва ГАС СЛД да провере стање уплата чланарине за 2022. и 2023. годину и испуне своје обавезе на време, како не би имали проблема приликом обављања активности у оквиру Секције, али и СЛД.

 Ажурирани списак чланова који су редовно измирили своје обавезе је постављен на подсајт ГАС СЛД (***Председништво и чланови***), као и на страницама друштвених мрежа, да би заинтересовани могли пратити стање својих уплата и дуговања.

**Председница**

**Гинеколошко-акушерске секције**

**Проф. др Оливера Контић-Вучинић**